Na, ick hadd dat denn ok sihr hild.
Ick spannte fixing an de Mähren,
Un as ick führte vör de Dören,
Dunn was denn ok ganz Tet'row wild.
De ganze Stadt, de was as dull,
De Straten stun'n proppen vull,
Kein Minsch was in de Hüser blewen,
Sei wiren rut mit Stump un Stäl
Un schregen all ut vulle Kehl:
›Un de oll Blüchert, de sal lewen,
Un Fru Burmeistern ok dorneben!‹
Un hadden einen wohren Giper,
Sick alle dankbor tau bewähren.
Un up de Pump, dor satt de Kniper,
Sin Fru un sine säben Gören,
Un hadd 'ne Buddel in de Hand
Un drünk dorut för't Vaderland,
Up de Gesundheit von den Ollen,
Bet selig hei herunner follen.